ΑΠΌΦΑΣΗ αριθ. 528/2012/ΕΕ ΤΟΥ ΣΥΜΒΟΥΛΊΟΥ της 24ης Σεπτεμβρίου 2012 για τροποποίηση της απόφασης 2001/822/ΕΚ για τη σύνδεση των υπερπόντιων χωρών και εδαφών με την Ευρωπαϊκή Κοινότητα («Overseas association») ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 203, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αφού ζήτησε τη γνώμη του Ευρωπαϊκού Κοινοβουλίου, Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Η απόφαση 2010/718/ΕΕ του Ευρωπαϊκού Συμβουλίου, της 29ης Οκτωβρίου 2010, σχετικά με την τροποποίηση του ευρωπαϊκού καθεστώτος της νήσου του Αγίου Βαρθολομαίου (1), τροποποιεί τη Συνθήκη και ιδίως το παράρτημα II, συμπεριλαμβάνοντας τη νήσο του Αγίου Βαρθολομαίου στον κατάλογο των υπερπόντιων χωρών και εδαφών στα οποία εφαρμόζονται οι διατάξεις του τέταρτου μέρους της Συνθήκης. (2) Η απόφαση 2001/822/ΕΚ του Συμβουλίου (2) δημιουργεί το νομικό πλαίσιο για την προώθηση της οικονομικής και κοινωνικής ανάπτυξης των υπερπόντιων χωρών και εδαφών (ΥΧΕ) και την εντατικοποίηση των οικονομικών σχέσεων μεταξύ αυτών και της Ένωσης. Το παράρτημα I Α της απόφασης 2001/822/ΕΚ περιέχει κατάλογο των ΥΧΕ τις οποίες αφορά η σύνδεση σύμφωνα με το άρθρο 1 παράγραφος 2 της εν λόγω απόφασης. (3) Η απόφαση 2001/822/ΕΚ ισχύει έως τις 31 Δεκεμβρίου 2013. Το παράρτημα I Α της εν λόγω απόφασης πρέπει, συνεπώς, να τροποποιηθεί προκειμένου να ληφθεί υπόψη η αλλαγή του καθεστώτος της νήσου του Αγίου Βαρθολομαίου έναντι της Ένωσης, η οποία κατέστη υπερπόντιο έδαφος την 1η Ιανουαρίου 2012. (4) Η απόφαση 2010/718/ΕΕ έχει εφαρμοστεί από την 1η Ιανουαρίου 2012. Αρμόζει, επομένως, να εφαρμοστούν από την 1η Ιανουαρίου 2012 στη νήσο του Αγίου Βαρθολομαίου τα μέτρα που καθορίζονται στην απόφαση 2001/822/ΕΚ και είναι ευνοϊκά για τις ΥΧΕ και τα οποία δεν επιβάλλουν σε αυτές υποχρεώσεις, πλην εκείνων που αφορούν τη συνεργασία για την αναπτυξιακή χρηματοδότηση. Ως προς αυτό, η Γαλλία έχει δεσμευθεί να μη ζητήσει το ευεργέτημα της παρέμβασης του Ευρωπαϊκού Ταμείου Ανάπτυξης για τη νήσο του Αγίου Βαρθολομαίου στο πλαίσιο του προγραμματισμού για την περίοδο 2007-2013, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα I A της απόφασης 2001/822/ΕΚ προστίθεται η ακόλουθη περίπτωση, μεταξύ των καταχωρίσεων «Σαιν Πιέρ και Μικελόν» και «Αρούμπα»: «- Άγιος Βαρθολομαίος,». Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Τα άρθρα 1 έως 9, τα άρθρα 34, 35 και 38, το άρθρο 39 παράγραφοι 1 και 7, το άρθρο 45 παράγραφος 1, το άρθρο 45 παράγραφος 2 στοιχείο α), το άρθρο 45 παράγραφος 3 και τα άρθρα 57 και 58 της απόφασης 2001/822/ΕΚ εφαρμόζονται στη νήσο του Αγίου Βαρθολομαίου από την 1η Ιανουαρίου 2012. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 24 Σεπτεμβρίου 2012.

[Source: multi_eurlex | Tokens: 2643]